Diari Oficial de la Generalitat Valenciana


Sumari del DOGV 5910, del 10-12-2008 (2008/14939)

RESOLUCIÓ d'1 d'agost de 2008, de la Direcció General per al Canvi Climàtic, per la qual s'atorga a l'empresa Guillamón Bou, SA, l'autorització ambiental integrada per a una indústria de fabricació de productes ceràmics per mitjà d'enfornada al terme municipal de l'Alcora.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5910

Data del DOGV
:   10-12-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/14543


Data del document
:   01-08-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Alcora, l'
    * empresa privada
    * ceràmica

RESOLUCIÓ d'1 d'agost de 2008, de la Direcció General per al Canvi Climàtic, per la qual s'atorga a l'empresa Guillamón Bou, SA, l'autorització ambiental integrada per a una indústria de fabricació de productes ceràmics per mitjà d'enfornada al terme municipal de l'Alcora. [2008/14887]  
Vistos els documents que es troben en l'expedient 091/07 IPPC, instruït a instàncies de l'empresa Guillamón Bou, SA, a fi d'obtenir l'autorització ambiental integrada per a una indústria de fabricació de productes ceràmics per mitjà d'enfornada, s'emet aquesta resolució de conformitat amb els següents  
Antecedents de fet  
Primer. Amb data 28 de desembre de 2006, Andreu Guillamón Plaza, en nom de la mercantil Guillamón Bou, SA, amb CIF A-12051264 i domicili a la carretera Castelló-l'Alcora, km 21, de l'Alcora (Castelló), presenta en el Registre de la Direcció Territorial de Territori i Habitatge de Castelló una sol·licitud d'autorització ambiental integrada per a una indústria de fabricació de productes ceràmics per mitjà d'enfornada, que es detalla en l'annex I.  
L'esmentada sol·licitud té entrada en el Registre General de la Conselleria de Territori i Habitatge el 10 de gener de 2007.   
Entre la documentació aportada es troba la sol·licitud a l'Ajuntament de l'Alcora, el 30 de novembre de 2006, de l'informe de compatibilitat urbanística de la instal·lació.  
Posteriorment, el 29 de gener de 2007, l'empresa presenta nova documentació per a completar la que s'adjuntava a la sol·licitud d'autorització ambiental integrada.  
Segon. El 15 de maig de 2007 s'oficia un requeriment al titular perquè aporte la documentació necessària per a la tramitació de l'expedient, que és esmenada el 9 de juliol.  
Posteriorment, el 30 de juliol de 2007 s'admet a tràmit la sol·licitud i la Conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que n'emeten informe sobre la suficiència d'aquesta.  
Tercer. Consten en l'expedient els informes de suficiència emesos pels organismes següents:  
- Servei de Protecció de l'Ambient Atmosfèric, en matèria de contaminació acústica;  
- Servei de Residus Industrials;  
- Àrea d'Avaluació Ambiental;  
- Ajuntament de l'Alcora;  
Com a conseqüència d'alguns dels informes de suficiència indicats, s'oficien nous requeriments de documentació al titular, en dates 20 i 27 de setembre de 2007.  
D'altra banda, l'Àrea d'Avaluació Ambiental manifesta en el seu informe que, revisada la documentació presentada per l'empresa en aquesta s'exposa que la indústria està en funcionament des de l'any 1984 i que va realitzar l'any 1987 una ampliació per a la qual es va atorgar llicència municipal d'activitat en 1989. Ja que la legislació estatal en matèria d'impacte ambiental va incloure les indústries ceràmiques com a instal·lacions sotmeses a avaluació d'impacte ambiental l'any 2001, en aprovar-se la Llei 6/2001, de 8 de maig, i tenint en compte que en el moment de la seua aprovació la indústria considerada ja existia amb la seua configuració actual i es declara que no s'han realitzat modificacions substancials, aquesta indústria no es troba sotmesa a avaluació d'impacte ambiental, ja que el projecte no té com a objecte autoritzar modificacions.   
Quart. Amb data 9 de novembre de 2007 té entrada en el Registre de la Conselleria de Medi Ambient, Aigua, Urbanisme i Habitatge un informe emés per l'Ajuntament de l'Alcora, en el qual es requereix documentació complementària respecte a diversos aspectes de competència municipal, que es comuniquen a l'interessat per mitjà d'ofici de 10 de desembre.   
Cinqué. La Confederació Hidrogràfica del Xúquer intervé en la tramitació d'aquest expedient emetent un informe amb data 4 de febrer de 2008, en sentit favorable per a continuar la tramitació, condicionat a diverses prescripcions que hauran de complir-se per part del titular, les quals s'han incorporat a aquesta resolució.   
Sisé. Amb data 19 de febrer de 2008 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació i se'n publica l'anunci en el Diari Oficial de la Comunitat Valenciana (DOCV núm. 5706).   
Durant aquest període no es presenten al·legacions al projecte, ni a aquesta Conselleria ni a l'Ajuntament de l'Alcora. En l'expedient consta el certificat de la informació pública.  
Seté. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Vuité. Amb data 8 d'abril i 27 de juny de 2008, l'empresa presenta documentació complementària a requeriment d'aquesta Conselleria, que es remet als organismes competents per a la seua avaluació.   
Així mateix, s'han incorporat a l'expedient els informes emesos pel Servei de Residus Industrials, el Servei de Residus Urbans i el Servei de Protecció de l'Ambient Atmosfèric.   
Nové. Amb data 18 de juliol de 2008, l'empresa remet una còpia compulsada del certificat de compatibilitat urbanística que va ser emés per l'Ajuntament de l'Alcora en data 1 de febrer de 2007, el qual s'incorpora a l'expedient.  
Deu. Amb data 28 de juliol de 2008 es comunica a l'interessat el tràmit d'audiència, el qual manifesta la seua conformitat amb les condicions proposades per a la resolució.  
Onze. Amb data 29 de juliol de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 091/07 IPPC de sol·licitud d'autorització ambiental integrada, promoguda per Guillamón Bou, SA.  
Als anteriors fets s'apliquen els següents  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 3.5 de l'annex I de la Llei 16/2002.   
Segon. La tramitació de l'expedient s'ha realitzat segons el que preveuen els articles 27 i següents de la Llei 2/2006, de 5 de maig de prevenció de la contaminació i qualitat ambiental.   
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, modificat pel Decret 106/2008, de 18 de juliol, del Consell, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que posseïsc, resolc:  
Primer. Concedir a Guillamón Bou, SA l'autorització ambiental integrada per a una indústria de fabricació de productes ceràmics per mitjà d'enfornada, situada a la carretera Castelló-l'Alcora, km 21, del   
\* \* \* \* \*  
terme municipal de l'Alcora (Castelló), d'acord amb el Projecte bàsic d'autorització ambiental integrada per a les instal·lacions de fabricació de taulellets, de desembre de 2006, subscrit per José F. Fabra Castillo i Raquel Chiva Carrillo, la qual queda inscrita en el Registre General d'instal·lacions IPPC de la Comunitat Valenciana amb el número 300-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els següents focus d'emissió, segons queden descrits en el projecte:  
Els valors límit d'emissió per als focus canalitzats descrits i la periodicitat de controls per una entitat col·laboradora en matèria de qualitat ambiental (ECMQA) seran els següents:  
  
(1) Per als focus d'origen en forns el cabal de gasos dels quals siga inferior a 3.000 Nm³/h, el valor límit de fluorurs podrà ser de 30 mg/Nm³, sempre que el cabal màssic de l'esmentat contaminant siga inferior a 0,1 kg/h.  
(2) En els casos en què es preveja la superació d'aquest valor per l'ús de determinades matèries primeres o combustibles, s'haurà de lliurar a la Conselleria de Medi Ambient, Aigua, Urbanisme i Habitatge un estudi tècnic justificatiu que incloga balanços de massa i una proposta de valor límit.  
(3) Queden exclosos de mesurament de contaminants els focus d'evacuació de l'aire de refredament dels forns de cocció de taulells.  
(4) Queden exclosos de mesurament d'emissió de partícules els focus de preassecatge i assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.  
S'haurà de dur a terme un pla d'acció que permeta caracteritzar de forma representativa els nivells d'emissió de clor i plom dels focus que evacuen gasos procedents de forns de cocció.  
1.2. Control de l'emissió de contaminants per focus canalitzats  
1.2.1. Sistemes de depuració de partícules   
Hauran de disposar de sistemes correctors de depuració de partícules almenys els focus que evacuen corrents de gasos provinents d'aspiracions de material pulverulent. Així mateix, disposaran també dels esmentats sistemes correctors els focus associats als forns de cocció, sempre que siguen necessaris per al compliment dels límits d'emissió de partícules establits per aquesta resolució.  
El funcionament adequat d'aquests sistemes correctors s'assegurarà per mitjà del control i registre continu almenys d'un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge de l'esmentat paràmetre hauran de ser verificats per entitats col·laboradores de l'administració en matèria de qualitat ambiental i estar a la disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifique tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge serà menor de 200ºC.  
c) Les mesures es realitzaran en condicions normals d'operació de les instal·lacions, registrant els paràmetres que les determinen i s'han de cobrir totes les diferents tipologies o grups de productes que es fabriquen en cada instal·lació.  
d) Les concentracions mesurades sempre estaran referides a condicions normals de pressió i temperatura (101,3 kPa, 273,16 K), i per als gasos de combustió en base seca i un contingut d'oxigen del 18%.  
e) Les mesures de fluor es realitzaran amb sondes de material resistent a l'atac àcid, d'acord amb la norma ISO 15.713:2006.  
1.3. Control de l'emissió de partícules per fonts difuses  
1.3.1. Emmagatzemament i manipulació de materials pulverulents  
L'emmagatzemament i manipulació de materials pulverulents s'haurà de realitzar en les condicions següents:  
a) Es tancaran tots els sistemes de transport de matèries primeres pulverulentes (cintes transportadora, catúfols, etc.).  
b) Totes les operacions indicades a continuació es duran a terme en naus tancades dotades de sistemes d'aspiració amb depuració posterior:  
- Operacions de càrrega i trituració de matèries primeres a granel.  
- Operacions d'emmagatzemament i descàrrega de grànul atomitzat.  
- Operacions d'emmagatzemament del material pulverulent recuperat en els sistemes correctors, de materials mòlts i de fins.  
1.3.2. Transport de materials pulverulents  
El transport de materials pulverulents s'ha de realitzar en les condicions següents:  
a) Reducció de la resuspensió de pols deguda a la circulació interna de vehicles. Per a això, s'han de pavimentar els circuits adequats, mantenir netes les zones de circulació i limitar-hi la velocitat.  
b) Control a l'entrada i eixida del complex que els camions van coberts i tancats per a evitar vessaments i sobreeixements. No es permetrà l'accés o eixida de la instal·lació a vehicles que no circulen coberts o tancats.  
2. Soroll  
Respecte al nivell de sorolls transmesos a l'exterior, s'haurà de complir el que estableix la Llei 7/2002, de 3 de desembre, de la Generalitat Valenciana de protecció contra la contaminació acústica i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En aquest sentit, l'activitat no ha de transmetre nivells sonors de recepció en funció de l'ús dominant de la zona superiors als indicats en l'annex II de la Llei 7/2002.   
En concret, per a les zones d'ús industrial es compliran els límits sonors externs indicats a continuació:  
Diürn Nocturn  
70 dB(A) 60 dB(A)  
S'atorga un termini de tres mesos, a partir de la concessió de l'autorització ambiental integrada, per a la presentació davant de la Direcció General per al Canvi Climàtic d'una auditoria acústica que acredite el compliment dels valors límit indicats, després de l'execució de les mesures correctores descrites en el projecte.   
L'auditoria es realitzarà en l'entorn immediat de la parcel·la de l'activitat, per una entitat col·laboradora en matèria de qualitat ambiental per al camp de la contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
Així mateix, d'acord amb l'article 37 de la Llei 7/2002, cada cinc anys es realitzarà una auditoria acústica per ECMQA a fi de verificar que es continuen complint els límits referits i que no se superen els nivells sonors en els punts on se situa el receptor més pròxim, és a dir, al perímetre de la instal·lació.  
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments  
S'actuarà segons allò que s'ha especificat en el projecte, de manera que es garantisca la inexistència d'abocament d'aigües residuals al domini públic hidràulic (abocament zero).  
Les aigües residuals de l'activitat industrial es generen en les línies d'esmaltatge i serigrafia com també en la neteja de la nau, i es recullen per mitjà de canaletes des de les quals es condueixen a una bassa d'emmagatzemament estanca. Una vegada allí, s'extrauen diàriament per mitjà d'un camió cisterna de la pròpia empresa, i es transporten fins a un gestor extern (atomitzador) autoritzat per a la seua valorització.   
Respecte a les aigües d'origen sanitari, es canalitzen i acumulen en una bassa de decantació, en la qual es depositen els sòlids i després passen a través d'un filtre biològic per mitjà del qual s'elimina matèria orgànica. L'efluent líquid es trasllada per una canonada fins a la bassa d'aigües industrials i es gestiona junt a aquestes, mentre que els llots són recollits per un gestor autoritzat.  
Les aigües pluvials procedents de les cobertes de les naus i de les zones de trànsit de vehicles es recullen i condueixen per mitjà de cunetes i s'envien a la xarxa municipal de pluvials.  
3.1. Control  
El titular de l'activitat està obligat a portar l'adequat manteniment de les basses o dels depòsits d'acumulació de les aigües residuals de manera que quede assegurada la seua impermeabilitat i estanquitat al llarg del temps.  
La línia o les línies d'aigua de l'activitat susceptibles de generar abocaments d'aigües residuals no han de disposar de cap sistema d'alleugeriment capaç de generar abocament continu o discontinu, ni directe ni indirecte al domini públic hidràulic.  
Es recorda que, d'acord amb l'article 100 del Text refós de la llei d'aigües (Reial decret legislatiu 1/2001, de 20 de juliol), "queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització prèvia administrativa" i s'incoarà, si s'escau, un expedient sancionador per infracció tipificada en la lletra f) de l'article 116.3 de l'esmentada llei.  
A l'efecte de possibles inspeccions pels òrgans que tenen atribuïdes funcions de control i vigilància del domini públic hidràulic i per a garantir la inexistència d'abocaments al domini públic hidràulic, el titular haurà de disposar i presentar a requeriment d'aquells, les factures o els justificants acreditatius de la retirada de les aigües residuals que s'emmagatzemen en un depòsit impermeable per al seu posterior tractament per un gestor autoritzat, de manera que aquestes estiguen d'acord amb el volum generat.  
Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie de manera que no es puga produir la contaminació de les aigües pluvials, les quals seran recollides i eliminades per sistemes que asseguren la no-alteració de les seues característiques qualitatives i la innocuïtat del seu abocament al domini públic hidràulic, si s'escau.  
D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic ni en particular la potestat sancionadora.  
4. Protecció del sòl i de les aigües subterrànies  
No s'ha de realitzar cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
En aquest sentit, l'empresa ha presentat l'informe preliminar de situació del sòl d'acord amb el que estableix l'article 3.1 de l'esmentat Reial decret 9/2005, tot això sense perjudici que, posteriorment, puguen demanar-se al titular de l'activitat informes complementaris o periòdics més detallats, tal com es preveu en els articles 3.3 i 3.4 d'aquest reial decret.  
Així mateix, el titular de l'activitat està obligat al que disposa el punt 5 de l'article 3 del Reial decret 9/2005, en el cas que en l'emplaçament s'ubique una activitat diferent de l'actual o canvie l'ús del sòl, i també a allò contingut en l'article 8 de l'esmentat reial decret, referit a la publicitat registral.  
No obstant això, s'haurà de presentar, en un termini màxim de tres mesos, la informació següent: plànol de la situació on hi ha o hi haja hagut depòsits subterranis; en especial els antics tancs de combustible, utilitzats abans de l'ús de gas natural com a font d'energia, (ja que, segons consta en l'informe, l'activitat industrial en la parcel·la s'inicia abans de 1984) com també la indicació de l'antiguitat, els detalls constructius, la capacitat, els anys de funcionament, el contingut, les proves d'estanquitat realitzades i qualsevol altre detall tècnic de rellevància, ja que es tracta de focus potencialment contaminants.  
5. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988, de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza l'empresa Guillamón Bou, SA per a la producció dels residus següents, sempre que la seua capacitat de generació anual siga de l'entorn de la magnitud que a continuació s'indica i la quantitat de producte acabat en les instal·lacions del centre productiu detallat en l'annex I siga de l'entorn de 28.350 t/any de taulellets i paviments.  
  
\* \* \* \* \*  
L'esmentat centre productiu està inscrit en el Registre de Petits Productors de Residus Perillosos de la Comunitat Valenciana.  
En el termini màxim de tres mesos s'haurà de presentar còpia dels documents d'acceptació dels residus inclosos en la taula anterior, que no es troben en l'expedient, emesos per gestors autoritzats. Aquests documents han de ser originals o còpies compulsades, han d'estar segellats pel gestor i han d'estar vigents.   
D'acord amb la Llei 10/2000, de 12 de desembre, de residus de la Comunitat Valenciana, queda prohibida la mescla o dilució de residus que dificulte la seua gestió. Per tant, els residus generats en la instal·lació diferents dels propis del procés productiu (residus del manteniment de les instal·lacions, de laboratori, llots de fosses sèptiques, aigües sanitàries, etc.) en cap cas podran mesclar-se per a la seua posterior gestió amb els llots i suspensions aquoses que contenen materials ceràmics.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valorització i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria i haurà de reduir al mínim possible la dispersió de zones d'emmagatzemament de residus perillosos dins de l'empresa.  
Per a l'emmagatzemament de residus líquids o que, pel seu alt contingut líquid, poden generar abocaments, s'ha de disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Els residus perillosos i els no perillosos s'han de lliurar a gestors que disposen de la corresponent autorització administrativa per a la seua gestió.  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General per al Canvi Climàtic.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
Els requisits establits en la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual es desplega el reglament per al desenvolupament de la Llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
6. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- Causes de l'incident.   
- Hora en què es va produir i la seua duració.   
- Característiques de l'emissió o abocament.   
- Mesures correctores adoptades.   
- Hora i forma en què es va comunicar el succés.   
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14451:2004.  
Així mateix, quan es determine el cessament de l'activitat s'han de desmantellar i clausurar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi, el Decret 173/2000, de 5 de desembre, del Govern Valencià, pel qual s'estableixen les condicions que han de reunir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
S'haurà de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desplega el reglament per al desenvolupament de l'esmentada llei.  
La indústria i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
8. E-PRTR  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. El titular de la instal·lació haurà de presentar a la Direcció General per al Canvi Climàtic un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart. Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 1 d'agost de 2008.- El director general per al Canvi Climàtic: Jorge Lamparero Lázaro.  
Annex I. Descripció del projecte  
Guillamón Bou, SA disposa d'una indústria de fabricació de paviments i revestiments ceràmics pel procés de monococció. Disposa de dos forns la producció nominal total dels quals és de 4.700 m²/dia (94 tones diàries) de taulells ceràmics de gres. Aquest procés es realitza en dues línies independents de producció, pràcticament simètriques.  
Durant l'any 2007 la producció de la indústria va ser de 28.350 tones, cosa que equival a uns 4.012 m²/dia de taulells.   
El procés comença amb la recepció de les matèries primeres. Les argiles, ja atomitzades, s'adquireixen d'un atomitzador exterior, es descarreguen en la tremuja i es depositen en les sitges d'emmagatzemament.  
El procediment de conformació de les peces consisteix en el premsatge en sec (amb un percentatge d'humitat del 5-7%) per mitjà de l'ús de premses hidràuliques. Una vegada conformades, les peces se sotmeten a una etapa d'assecatge per a reduir encara més la seua humitat i permetre que les fases de cocció i esmaltatge es desenvolupen adequadament.  
En l'esmaltatge s'apliquen a la superfície de les peces diverses capes del vernís vítric per a conferir-los, una vegada cuites, les característiques tècniques i estètiques requerides. Abans s'ha realitzat un procés de preparació d'esmalts, que consisteix a sotmetre les frites i els additius a un procés de mòlta en un molí de boles d'alúmina, fins a obtenir un rebuig prefixat, i ajustar posteriorment les condicions de la suspensió aquosa les característiques de les quals dependran del mètode d'aplicació que es realitze. Els esmalts i les serigrafies es preparen en la mateixa fàbrica majoritàriament, encara que, segons les necessitats de la producció, en alguns casos es compren en dissolució.  
A continuació té lloc l'etapa de cocció, que es realitza en dos forns monoestrat de cocció ràpida. En aquesta operació s'obtenen les característiques de resistència i estabilitat del producte ceràmic final.  
Finalment, les peces obtingudes es classifiquen i embalen per mitjà de sistemes automatitzats.   
Les emissions a l'atmosfera resultants del procés productiu consisteixen en pols i fums. Es disposen com a mesures correctores equips d'aspiració i filtratge com també xemeneies d'extracció de fums a l'exterior en els equips en què es produeïx combustió amb gas natural.  
Les aigües residuals industrials i les sanitàries tractades són gestionades a través de l'enviament a un atomitzador extern, mentre que els llots resultants del tractament de les fecals són recollits per un gestor que els envia a l'EDAR d'Almassora.   
Els residus generats són recollits periòdicament per gestors externs autoritzats.